Izvor: N1

Saša Đorđević iz Beograda govorio je za N1 o mukama koje ima sa uknjižbom stana u katastru, a koje traju još od juna. Kaže da podržava štrajk u Republičkom geodetskom zavodu, ako će se time rešiti problemi u katastru.

Đorđević je za N1 ispričao da već šest meseci ne može da dobije vlasnički list za stan koji je nasledio u beogradskoj opštini Rakovica.

“Morao sam da dobijem vlasnički list da bih mogao, recimo, za adaptaciju da podnesem zahtev banci za kredit. I tu se onda nađete u jednom potpuno kafkijanskom procesu, gde mislim da je Jozef K. još dobro prošao u onoj knjizi kako je eventualno mogao da prođe da je ušao u naš Katastar”, ocenio je on.

Đorđević kaže da jeste postojala neka nekonzistentnost u ostavinskim rešenjima, zbog čega je angažovan ovlašćeni veštak građevinske struke, koji je premerio stan, i ta dopuna je predata katastru.

Posle mesec i po dana su mu, kako kaže, u katastru zakazali sastanak gde mu je rečeno da jedno rešenje u dokumentaciji nema pečat u pravosnažnosti. Nakon ponovne dopune dokumentacije, iz katastra odgovor stiuže tek u septembru kada se od opštine Rakovica zahteva da dostavi uverenje o objektu.

“Pri čemu u tom objektu postoje dva stana, jedan je u prizemlju, drugi je na prvom spratu, što oni u samom zahtevu i govore, očito jasno piše da je objekat P+1. I sad oni tamo traže da se utvrdi spratnost objekta koju su oni dva pasusa pre toga sami potvrdili”, kaže Đorđević.

Dodaje i da je podneta dopuna izvornog veštačenja i da sada čeka odgovor iz katastra.

Đorđević kaže i da veruje da zaposleni u Republičkom geodetskom zavodu jesu nezadovoljni svojim statusom, i da podržava njihov štrajk ako će to rešiti probleme.

“Ali u problemu sam i ja, što se mene tiče, njihov štrajk traje od kraja juna meseca”, ističe on.